b"\n_START_ARTICLE_\nCD\n_START_PARAGRAPH_\nCompact Disc (CD) er en optisk plate som blir brukt for \xc3\xa5 lagre digitale data._NEWLINE_Det ble opprinnelig oppfunnet for digital lyd og blir ogs\xc3\xa5 brukt som et datalagringsmedium, kalt CD-ROM. CD-ROM-lesere blir ofte inkludert som komponenter i personlige datamaskiner. Generelt er lyd-CD-er atskilt fra CD-ROM-er, og CD-spillere som er ment brukt for \xc3\xa5 h\xc3\xb8re lyd, kan ikke f\xc3\xa5 noen mening ut av data p\xc3\xa5 en CD-ROM. Men PC-er kan generelt spille lyd-CD-er. Det er mulig \xc3\xa5 lage kombinerte CD-er som inneholder b\xc3\xa5de data og lyd, der sistnevnte kan spilles p\xc3\xa5 en CD-spiller, mens data eller for eksempel videospor kan bli avlest p\xc3\xa5 en datamaskin. Standarden for lyd-CD-er heter Red book._NEWLINE_Ved hjelp av MP3-teknologi har det de siste \xc3\xa5rene blitt utviklet CD-spillere som kan tolke MP3-formaterte spor p\xc3\xa5 en CD-ROM og spille dem av som lyd. Fordelen med MP3 er lavere filst\xc3\xb8rrelse med relativt liten forskjell i lydkvalitet.\n_START_SECTION_\nHistorie\n_START_PARAGRAPH_\nCD-en ble utviklet i 1980 av Sony og Philips og har i stor grad avl\xc3\xb8st grammofonplaten. Philips hadde egentlig foresl\xc3\xa5tt at det skulle v\xc3\xa6re plass til \xc3\xa9n time musikk p\xc3\xa5 platen. Sonys visepresident Norio Ogha hadde imidlertid studert musikk i Berlin og var av den mening at Beethovens niende symfoni m\xc3\xa5tte passe p\xc3\xa5 en CD. Etter \xc3\xa5 ha gjennoms\xc3\xb8kt arkivet var resultatet at den lengste innspillingen var p\xc3\xa5 74 minutter, og standarden var fastlagt._NEWLINE_I 1982 ble den masseprodusert i Langenhagen n\xc3\xa6r Hannover i Tyskland. Microsoft og Apple var tidlige entusiaster og hjalp frem CD-ROM-en. John Sculley, administrerende direkt\xc3\xb8r i Apple p\xc3\xa5 dav\xc3\xa6rende tidspunkt, sa s\xc3\xa5 tidlig som i 1987 at CD-ROM-en ville revolusjonere bruken av personlige datamaskiner.\n_START_SECTION_\nTekniske detaljer\n_START_PARAGRAPH_\nCD-er er laget av en 1,2 mm tykk skive av polykarbonatplast dekket med et mye tynnere lag av aluminium.  Den ene siden av platen er som regel beskyttet av et lag med lakk. P\xc3\xa5 lakken kan man skrive en tekst, trykke en logo eller lignende._NEWLINE_Platene finnes i mange forskjellige st\xc3\xb8rrelser, men den vanligste er 120\xc2\xa0mm i diameter. En 120\xc2\xa0mm-plate kan lagre ca\xc2\xa074 minutter musikk eller rundt 650\xc2\xa0megabyte data. Plater som kan lagre rundt 700\xc2\xa0megabyte data eller 80\xc2\xa0minutter musikk, begynner \xc3\xa5 bli mer vanlig. Det finnes ogs\xc3\xa5 mindre vanlige 90, 99 og 100 minutters plater, men de er ikke kompatible med alle lesere og skrivere._NEWLINE_Plateformatet, kjent som Red Book-standarden, ble fremsatt av det nederlandske elektronikkselskapet Philips, som eier rettighetene til 'CDDA'-logoen som kan sees p\xc3\xa5 platene. Grovt sett er formatet en to-kanals (venstre og h\xc3\xb8yre for stereo) 16-bit PCM-koding p\xc3\xa5 44,1\xc2\xa0kHz. Reed-Solomon-feilretting s\xc3\xb8rger for at CD-en t\xc3\xa5ler \xc3\xa5 bli ripet (til et visst punkt) uten at innholdet blir p\xc3\xa5virket av det._NEWLINE_Informasjonen p\xc3\xa5 en standard CD er kodet som et spiralspor av groper som er formst\xc3\xb8pt inn i toppen av polykarbonatlaget. Hver grop er ca\xc2\xa0125\xc2\xa0nm dyp og 500\xc2\xa0nm bred, og fra 850\xc2\xa0nm til 3,5\xc2\xa0\xce\xbcm lang. Avstanden mellom sporene er 1,5\xc2\xa0\xce\xbcm. En CD blir lest ved \xc3\xa5 sende lys (b\xc3\xb8lgelengde 780\xc2\xa0nm) fra en halvlederlaser gjennom bunnen av polykarbonatlaget, og registrere lyset som blir reflektert av aluminiumslaget. Lyset fra laseren lager et punkt som er ca\xc2\xa01,7\xc2\xa0\xce\xbcm diameter p\xc3\xa5 metalloverflaten. Siden CD-en blir lest gjennom bunnen av platen, blir hver grop oppfattet som en opph\xc3\xb8yning. Omr\xc3\xa5dene uten disse opph\xc3\xb8yningene kalles land._NEWLINE_Lys som treffer land-omr\xc3\xa5dene blir reflektert normalt og oppfattet av en fotodiode. Lys som treffer en opph\xc3\xb8yning, derimot, opplever destruktiv interferens med lysrefleksjonen fra omr\xc3\xa5det rundt opph\xc3\xb8yningen, slik at det ikke blir reflektert. Dette skjer fordi h\xc3\xb8yden til hver opph\xc3\xb8yning er en fjerdedel av b\xc3\xb8lgelengden til laserlyset, noe som f\xc3\xb8rer til en halv b\xc3\xb8lgelengde i faseforskjell mellom lys som reflekteres fra landomr\xc3\xa5det, og lys fra opph\xc3\xb8yningen.\n_START_SECTION_\nKopibeskyttelse\n_START_PARAGRAPH_\nCD-spesifikasjonene inneholder ingen kopibeskyttelsemekanismer, og platene kan enkelt kopieres eller \xc2\xabrippes\xc2\xbb til en datamaskin. S\xc3\xa5 tidlig som i 2002 ble det gjort fors\xc3\xb8k av plateselskapene p\xc3\xa5 \xc3\xa5 markedsf\xc3\xb8re s\xc3\xa5kalte kopibeskyttede CD-er. Disse er avhengige av bevisste feil som blir lagt inn i dataene lagret p\xc3\xa5 platen. Hensikten er at feilrettingen i en CD-spiller gj\xc3\xb8r at musikken spilles som normalt, mens datamaskinens CD-ROM-leser vil feile. Slik triksing har f\xc3\xb8rt til et teknologikappl\xc3\xb8p \xe2\x80\x94 ikke alle n\xc3\xa5v\xc3\xa6rende spillere feiler, og kopieringsprogramvare blir tilpasset for \xc3\xa5 takle slike skadede data. Det f\xc3\xb8rer igjen til at musikkindustrien pr\xc3\xb8ver andre metoder._NEWLINE_Philips har sagt at slike plater, som ikke oppfyller Red Book-spesifikasjonene, ikke har lov til \xc3\xa5 b\xc3\xa6re varemerket Compact Disc Digital Audio. Det virker ogs\xc3\xa5 sannsynlig at Philips' nye CD-brennere vil kunne lese data fra slike beskyttede plater.\n_START_SECTION_\nCD-formater\n_START_PARAGRAPH_\nMasseproduserte CD-plater kan ikke skrives til, siden de produseres ved mekanisk preging av en folie. _NEWLINE_CD-R (Compact Disc \xe2\x80\x93 Recordable) er utviklet for \xc3\xa5 kunne skrives til \xc3\xa9n gang. En laser i spilleren lager en permanent endring i en film, som deretter i prinsipp kan leses av andre avspillere. Prosessen kalles \xc3\xa5 \xc2\xabbrenne\xc2\xbb en CD, og det er ikke mulig \xc3\xa5 endre eller slette innholdet etter at denne prosessen er ferdig._NEWLINE_CD-RW (Compact Disc \xe2\x80\x93 ReWritable) tillater mangfoldige skrivinger p\xc3\xa5 den samme platen. En CD-RW-plate har ikke samme skarphet i refleksen mellom landomr\xc3\xa5der og opph\xc3\xb8yninger som en presset CD eller en CD-R-plate. Enkelte avspillere klarer derfor ikke \xc3\xa5 lese slike plater._NEWLINE_I de siste \xc3\xa5rene ble betegnelsen \xc2\xabhjemmebrente\xc2\xbb brukt om hjemmeproduserte CD-er.\n_START_SECTION_\nNavnekonvensjoner\n_START_PARAGRAPH_\nUttrykket EP brukes b\xc3\xa5de p\xc3\xa5 CD- og grammofonplater for \xc3\xa5 angi middels spilletid."